ኤሌክትሪክ ጌዴኦ ዲላ ላይ ግማሽ ደርዘን ጎል በማስቆጠር ከግርጌው ተላቋል
የኢትዮጵያ
ሴቶች ፕሪሚየር ሊግ አንደኛ ዲቪዚዮን 20ኛ ሳምንት የመጨረሻ መርሐ ግብር በኤሌክትሪክ እና ጌዴኦ ዲላ መካከል ተከናውኖ ኤሌክትሪክ 6ለ0 አሸንፎ ላለመውረድ የሚያደርገውን ትግል ቀጥሏል። ጨዋታው የመጀመሪያ አጋማሽ ተመጣጣኝ ፉክክር ቢስተዋልበትም ያገኟቸውን ዕድሎች በአግባቡ በመጠቀም ረገድ ስኬታማ የሆኑት ግን ኤሌክትሪኮች ነበሩ። በመሐል ሜዳ ተገድቦ የቆየው እንቅስቃሴ የመጀመሪያውን ሙከራ ለማስመልከት 18 ደቂቃዎች አስጠብቋል። በግምት
ከ20 ሜትር ርቀት ፀባኦት መሐመድ በቀጥታ መትታ ግብ ጠባቂዋ ገነት አንተነህ ወደ ውጪ ስታወጣው ከሦስት ደቂቃዎች በኋላ ከመሐል ሜዳ የተላከውን ኳስ ረድኤት አሳሳኸኝ በጥሩ ሁኔታ ተከላካዮችን አምልጣ በመውጣት ግብ ጠባቂዋን ብታልፋትም ኳሱን ወደ ግብ መምታት ሳትችል ያመከነችው ኳስ ጌዴኦ ዲላዎችን መሪ ሊያደርጉ የተቃረቡ ሙከራዎች ነበሩ። ከሁለቱ ሙከራዎች በኋላ የተሻለ ብልጫ የወሰዱት ኤሌክትሪኮች አጋጣሚዎችን በመፍጠር ጎሎችን ማስቆጠር ችለዋል። በ27ኛው ደቂቃ መሳይ ተመስገን ለመሐል ሜዳ ከቀረበ ቦታ በቀጥታ ወደ ግብ የላከችውን ቅጣት ምት ግብ ጠባቂዋ ምህረት ተሰማ ስትተፋው አጠገቧ የነበረችው ቅድስት ዓባይነህ ወደ ጎልነት ቀይራ ኤሌክትሪክን ቀዳሚ አድርጋለች። በቀጣዮቹ ደቂቃዎች የጨዋታው እንቅስቃሴ ከቅብብል የዘለለ የጎል ሙከራዎችን ሳያሳይ የዘለቀ ሲሆን የአጋማሹ የመጨረሻዎቹ ደቂቃዎች ኤሌክትሪኮች የተለየ ሆነው ታይተዋል። በዚህም 44ኛው ደቂቃ ላይ ከራሳቸው የግብ ክልል በረጅሙ የተጣለውን ኳስ ወርቅነሽ ሜልሜላ በአግባቡ ተጠቅማ ፍጥነቷን በመጨመር ከቀኝ የሳጥኑ ክፍል መታ ሁለተኛውን ጎል አስቆጥራለች። ብዙም
ሳይቆይ በጭማሪው ደቂቃ ላይ ደግሞ ከትበይን መስፍን ከመስመር የተሻገረውን ኳስ መሳይ ተመስገን ከግብ ጠባቂዋ ቀድማ በግንባሯ በመግጨት ሦስተኛውን አክላ የመጀመሪያው አጋማሽ በኤሌክትሪክ 3ለ0 መሪነት ተጠናቋል። በሁለተኛው አጋማሽ ጌዴኦ ዲላዎች ይበልጥ ተዳክመው ሲቀርቡ ኤሌክትሪኮች ደግሞ የዲላ ተከላካዮች ከጀርባቸው ትተውት የሚወጡትን ክፍተት በመጠቀም ተጨማሪ ሦስት ጎሎችን አስቆጥረዋል። በ57ኛው ደቂቃ ወርቅነሽ በፍጥነት ከቀኝ መስመር ገብታ ያመቻቸችውን ጥሩ ዕድል መሳይ ተመስገን መትታ ወደ ላይ ሲወጣባት በ61ኛው ደቂቃ ዓለምነሽ ገረመው ከርቀት አክርራ የመታችው ኳስ በግብ ጠባቂዋ ተጨርፎ ለጥቂት ወደ ውጪ ወጥቷል። የተገኘው
የማዕዘን ምት ተሻምቶ ሲመለስም ወርቅነሽ ሜልሜላ ከሳጥኑ የቀኝ ጠርዝ አቅራቢያ በቀጥታ መትታ አራተኛውን ጎል አስቆጥራለች። በቀላሉ የጎል ዕድል መፍጠራቸውን የቀጠሉት ኤሌክትሪኮች ከተመሳሳይ ቦታ ተመሳሳይ ሁለት ጎሎችን አከታትለው አስቆጥረዋል። በ65ኛው ደቂቃ ዓለምነሽ ደካማ የነበረው የጌዴኦ የመከላከል አደረጃጀትን አምልጣ በመውጣት ከቀኝ መስመር በቀጥታ ወደ ጎል የላከችው ኳስ አምስተኛ ሆኖ ሲቆጠር በ72ኛው ደቂቃ የዕለቱ ኮከብ ወርቅነሽ ሜልሜላ የግብ ጠባቂዋን መውጣት አይታ በጥሩ ሁኔታ የማሳረጊያውን፤ ለግሏ ደግሞ ሐትሪክ የሰራችበትን ግሩም ጎል አስቆጥራ ጨዋታው በኤሌክትሪክ 6ለ0 አሸናፊነት ተጠናቋል። ኤሌክትሪክ በድሉ ተጠቅሞ ከግርጌው በዝቅተኛ የጎል ዕዳ አንድ ደረጃ ከፍ ቢልም ከመውረድ ለመትረፍ ቀሪዎቹን ሁለት ጨዋታዎች አሸንፎ በአራት ነጥብ ከፍ ብለው የሚገኙትን ቡድኖች ውጤት ለመጠባበቅ እንደሚገደድ ሶከር ኢትዮጵያ ዘግቧል ።አዲስ
ዘመን ግንቦት 4/2011አብርሃም
ተወልደ